LV Eiropas Savienības Oficiālais Vēstnesis C 202/8

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2010/C 202/05

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

PADOMES REGULA (EK) Nr. 510/2006

“TEKOVSKÝ SALÁMOVÝ SYR”

EK Nr.: SK-PGI-0005-0693-14.04.2008

AĢIN ( X ) ACVN ( )

1. Nosaukums:

“Tekovský salámový syr”

2. Dalībvalsts vai trešā valsts:

Slovākijas Republika

3. Lauksaimniecības produkta vai pārtikas produkta apraksts:

3.1. Produkta veids (kā II pielikumā):

1.3. grupa. Siers

3.2. Produkta apraksts, uz kuru attiecas nosaukums (1):

“Tekovský salámový syr” ir dabīgs, pusciets, nobriedināts, trekns siers, kūpināts vai nekūpināts, cilindriskas formas, 30–32 cm garš, ar diametru 9–9,5 cm. To ražo, sarecinot termiski apstrādātu svaigpienu un tad piešķirot siera receklim tradicionālo cilindrisko formu. Pēc presēšanas cilindrus atdala citu no cita, apstrādā un pārbauda ar roku. Lai iegūtu kūpinātu sieru, sieru pēc sālīšanas un apžāvēšanas kūpina.

Siers iegūst raksturīgās organoleptiskās īpašības no cilindriskās formas, kas atgādina salami un kas tiek izmantota produkta nosaukumā; sieram ir mīksta, plastiska, elastīga konsistence, kurā nav caurumu vai arī ir mazi caurumiņi, kas redzami, kad sieru sagriež. Samērā īsais nogatavināšanas laiks piešķir sieram piena produktiem raksturīgo viegli skābeno garšu.

“Tekovský salámový syr” tirgo iepakotu pārtikas plēvē, katra iepakojuma svars nedaudz atšķiras.

Īpašības

Krāsa : no krēmkrāsas līdz bāli dzeltenai, kūpinātā siera krāsa ir zeltaini dzeltena Konsistence : mīksta, plastiska un elastīga, siera masu pārgriežot, tā virsma ir blīva, bez caurumiem vai ar maziem caurumiņiem Smarža un garša : skābena, piena, viegli aromātiska, nedaudz sāļa un – kūpinātajam sieram – tipiski dūmaina Sastāvs : Sausna : 53,5–58,5 % tauku saturs sausnā : 43,0–47,5 % pārtikas sāls : maksimāli 2,5 % Mikrobioloģiskās īpašības : “Tekovský salámový syr” ir gatavots no pasterizēta piena, tam pievienojot tīras pienskābes kultūras – genera Lactococcus vai Streptococcus.

3.3. Izejvielas (tikai pārstrādātiem produktiem):

“Tekovský salámový syr” ir ražots no pasterizēta govs piena, tam pievienojot pienskābes kultūru. Piena kvalitāti regulāri pārbauda un reģistrē piena pārstrādes vietā, kontrolējot šādus parametrus: inhibējošas vielas, temperatūra, skābuma pakāpe, treknums, īpatsvars un beztauku sausna.

Mikroorganismu kopējo skaitu un somatisko šūnu skaitu nosaka akreditētas laboratorijas.

3.4. Dzīvnieku barība (tikai dzīvnieku izcelsmes produktiem):

—

3.5. Īpaši ražošanas posmi, kas jāveic noteiktajā ģeogrāfiskajā apgabalā:

Produkta kvalitāte nav atkarīga no piena izcelsmes.

Viss ražošanas process noris noteiktajā ģeogrāfiskajā apgabalā, un īpašais ražošanas posms ir 4. posms.

Ražošanas process

1. posms. Govs svaigpiens tiek pasterizēts līdz 73–79 °C temperatūrai. 2. posms. Standarta process dabīga, puscieta siera ražošanai ietver piena sarecināšanu, siera recekļa griešanu, konsistences blīvēšanu un siera graudu sagatavošanu. 3. posms. Sūkalu un siera graudu maisījumu ievieto sagatavotās veidnēs un presē, līdz tiek sasniegts vajadzīgais blīvums; presēšanas laiks ir aptuveni 80 minūtes. 4. posms. Turpmākā presētā siera apstrāde tiek veikta ar rokām, lai nodrošinātu labāku siera kvalitātes un formas veidošanas procesu, kas ietver: a) griešanu un salami formā izveidoto sieru atdalīšanu citu no cita; b) sieru izņemšanu no veidnēm un neregulāro gabaliņu un strēmeļu atdalīšanu no siera gabalu galiem; c) kondicionētā un pārbaudītā siera novietošanu uz sālīšanas plauktiem. 5. posms. Sālīšana: sierus sāla, iemērcot tos uz 24 stundām sālījumā, kura koncentrācija ir 16–18 °Be NaCl; skābums: pH 4,6–5,3; temperatūra – 12–18 °C. 6. posms. Siera apžāvēšana aptuveni 13 °C temperatūrā aptuveni 24 stundas. 7. posms. Kūpināta siera ražošanai Kūpināšana: sieru kūpina tiešos, aukstos zāģu skaidu dūmos aptuveni 30–35 °C temperatūrā, kūpināšanas kambarī cirkulējot saspiestam gaisam, līdz siers iegūst zeltaini dzeltenu krāsu. 8. posms. Nogatavināšana: sieru nogatavina uz plauktiem 8–12 °C temperatūrā pie relatīvā gaisa mitruma augstākais 90 %, vismaz divas nedēļas. 9. posms. Iepakošana: sierus iepako pārtikas plēvē. Paciņu marķē ar krāsainu etiķeti, uz kuras ir produkta nosaukums “Tekovský salámový syr” vai kūpināta siera gadījumā – “Tekovský salámový syr údený”.

3.6. Īpaši noteikumi griešanai, rīvēšanai, iepakošanai u. c.:

—

3.7. Īpaši noteikumi marķēšanai:

Ikvienam ražotājam, kas ražo “Tekovský salámový syr” saskaņā ar šo specifikāciju, marķējot, reklamējot vai tirgojot šo produktu, ir jālieto nosaukums “Tekovský salámový syr”.

Uz etiķetēm, kas pievienotas produktam, ir jānorāda šādi parametri:

— nosaukums “Tekovský salámový syr” redzamā vietā,

— vārdi “aizsargāta ģeogrāfiskās izcelsmes norāde” vai saīsināti “AĢIN” un ar to saistītais ES simbols.

4. Precīza ģeogrāfiskā apgabala definīcija:

Tekov ir vēsturisks nosaukums reģionam, kas atrodas uz robežas starp pašreizējiem Nitras un Banska Bistricas administratīvajiem reģioniem.

“Tekovský salámový syr” ražo Tekov reģionā, kas stiepjas pāri dienvidrietumu Slovākijas plašajai, auglīgajai zemienei no Jur nad Hronom, Dolná Seč un Žemliare pašvaldībām līdz Štiavnica kalnu pakājei ziemeļos. Austrumu robežu veido virkne pašvaldību no Uhliská līdz Demandice un no Jabloňovce līdz Krškany.

Tekov ir līdzenumu apgabals, kurā ir maz rūpniecības uzņēmumu, bet kurā ir augsti attīstīta piena ražošana, ko pārstrādā salami formas sierā. Reģiona nosaukumu iekļāva siera nosaukumā – “Tekovský salámový syr”. Šā produkta ražošana kļuva jo īpaši svarīga pēc Otrā pasaules kara, jo tā nodrošināja ar darbu sievietes un kļuva par pamatu iztikas līdzekļiem reģionā. Tirdzniecībā un sarunvalodā šis produkta nosaukums ir saglabājies līdz šai dienai. Šodien nosaukumu Tekov attiecībā uz šo reģionu lieto tikai neoficiāli, bet tas vēl arvien tiek vispārēji lietots, un visi šo nosaukumu labi zina.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Tekov ir galvenokārt līdzenumu apgabals ar kalnainu ziemeļu daļu. Šo apgabalu labi pazīst ne tikai kā vīnkopības reģionu, bet arī kā reģionu ar labi attīstītu liellopu audzēšanu; tas ir viens no lielākajiem Slovākijas apgabaliem, kas ražo pienu siera pagatavošanai.

Piena pārstrāde sierā šajā apgabalā sākās 1905. gadā, kad Bátovce pilsētā tika nodibināta viena no pirmajām pienotavām Slovākijā.

Tomēr puscietā salami formas siera ražošana sākās mazliet vēlāk, 1949. gadā, Tekovské Lužany pienotavā. Pēc šīs pienotavas slēgšanas šā siera ražošanu turpināja Šahy pienotava un vēlāk pienotava Levices pilsētā, kur to ražo vēl šodien. “Tekovský salámový syr” ražošana notika un vēl šodien noris noteiktajā ģeogrāfiskajā apgabalā un ir atkarīga no ražotāju īpašajām, unikālajām iemaņām. Ražošanas process un produkta īpašā forma un kvalitāte ir saglabājušās, pateicoties iemaņām, pieredzei un īpašajām zināšanām un tehnoloģijai, kas pārmantotas no iepriekšējām paaudzēm.

5.2. Produkta specifika:

“Tekovský salámový syr” ir īpašs tā formas dēļ, kas ir neparasta sieram. Ražošanas process daļēji atbilst puscieto sieru standarta ražošanas procesam (siera graudu sagatavošana un presēšana), bet pārējo procesu veic, izmantojot īpašas ražotāju iemaņas. Pēc presēšanas sieru vēl siltu ar rokām uzmanīgi izņem no veidnes, pārlokot to pāri apakšdelma iekšpusei, lai netiktu sabojāta siera forma; vienlaikus tiek vizuāli pārbaudīta siera forma un ar rokām izlaboti presēšanas defekti, lai saglabātu regulāro apaļo formu. Tad to uzmanīgi ar rokām novieto uz sālīšanas plauktiem.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

Aizsargātas ģeogrāfiskās izcelsmes norādes pieteikums pamatojas uz “Tekovský salámový syr” īpašo formu, t. i., salami formu, no kuras tas ieguvis savu nosaukumu un kura ir neparasta sieram, kā arī uz tā reputāciju un kvalitāti.

Tekov atrodas pārsvarā līdzenumu apgabalā Slovākijas dienvidrietumos. Šo apgabalu labi pazīst kā augsti attīstītu govs piena ražošanas apgabalu. Daudz no šā piena pašlaik pārstrādā dabīgā puscietā sierā “Tekovský salámový syr”.

“Salami sieru kā īpašu produktu izstrādāja Jozef Sotz, piena produktu un siera ražotņu īpašnieks Dobrá Niva ciematā, kopā ar siera meistariem Rudo Pudelka un Štefan Slančík. Koka veidnes izgatavoja Štefan Ľupták ratnīcā. Šajā ratnīcā izgatavoja arī dižskābarža cilindrus salami sieru nogatavināšanai. Preses un metāla darbarīkus izgatavoja atslēdznieka Karol Mozol darbnīcā, kas atradās blakus Jozef Soc piena produktu un siera ražotnēm. Salami siera ražošanas procesu izgudroja 1921. gadā.” (Ján Keresteš, Ján Selecký et al. – Mliekarstvo a syrárstvo na strednom Slovensku (Piena produktu un siera rūpniecība Vidusslovākijā), 2003, 87. lpp.).

Otrā pasaules kara laikā piena produktu un siera ražotnes Dobrá Niva ciematā pilnīgi iznīcināja, un tās neatsāka ražošanu. Pēc 1948. gada, kad privātie un kooperatīvie uzņēmumi tika privatizēti Čehoslovākijas Sociālistiskajā Republikā, tika nodibināti jauni piena produktu uzņēmumi, no kuriem katrs specializējās konkrēta produktu klāsta ražošanā. Saskaņā ar šo sistēmu salami siera ražošanu pārcēla uz Tekovské Lužany.

“Puscietā salami siera ražošanu sāka pēc Otrā pasaules kara 1949. gadā Tekovské Lužany pienotavā”, 2008. gada 23. jūnijā ziņoja laikraksts Hospodárske noviny rakstu virknē par oriģināliem Slovākijas produktiem.

Vēsturiski pieraksti rāda, ka salami formas sieru šajā apgabalā pirmo reizi izgatavoja Tekovské Lužany pienotavā starp 1949. un 1953. gadu, pirms ražošanu pārcēla uz tuvējo Šahy pienotavu, kur to ražoja līdz 1996. gadam. Pēc siernīcas slēgšanas Šahy salami formas siera ražošanu pārcēla uz Levické mliekarne piena produktu ražotni Levices pilsētā, kur to sāka ražot divos veidos – kūpinātu un nekūpinātu. Ražošanas pārcelšanai nebija negatīvas ietekmes uz siera kvalitāti, siera izcilo kvalitāti saglabāja, par ko liecina pirmā vieta kā gada izcilākajam piena produktam valsts mēroga konkursā 1996. gadā.

Šo produktu nepārtraukti ražo tikai noteiktajā ģeogrāfiskajā apgabalā. Visas trīs pienotavas – Tekovské Lužany, Šahy un Levické mliekarne – atrodas noteiktajā ģeogrāfiskajā apgabalā Tekov reģionā. Siera ražošana pašlaik aprobežojas tikai ar Levické mliekarne piena produktu ražotni Levices pilsētā.

Svarīgi ir tas, ka par spīti vairākām ražošanas vietas un ēku maiņām tradicionālais ražošanas process ar nelielām pārmaiņām ir saglabāts līdz šai dienai. “Tekovský salámový syr” ir saglabājis arī savu kvalitāti, par ko liecina piešķirtās godalgas sieru kategorijā valsts mēroga Gada piena produkta konkursos (Mliekarenský výrobok roka) 2003. un 2006. gadā.

Tekov reģions ir saglabājis vadošo pozīciju piena produktu ražošanā un piena kvalitātē Slovākijā. Ražotāji cenšas uzturēt savu produktu augsto kvalitāti. Raksti presē arī liecina par “Tekovský salámový syr” reputāciju un tradīcijām.

“To par izcilu atzīst patērētāji ne tikai Slovākijā, bet arī Čehijas Republikā un pat Briselē (…) šis izsmalcinātais siers ir palīdzējis padarīt Slovākiju un Tekov reģionu plaši pazīstamu ārvalstīs …”, laikraksts Nitrianske noviny ziņoja 2007. gada 21. maijā.

“Tekovský salámový syr” ir izcila reputācija gan Slovākijā, gan ārvalstīs, kā rāda prestižās godalgas, ko tas ieguvis. Šis siers ir piedalījies svarīgos reģionālos un valsts mēroga pasākumos (piemēram, Pasaules Piena dienas svinībās un Pohronské dni), īpašos starptautiskos pasākumos, kas saistīti ar Starptautisko piena vadības forumu (IMFM) 2006. gadā, kā arī dažādās pieņemšanās un izstādēs Slovākijā un ārvalstīs (Poznaņā, Maskavā un Londonā).

“Viena no šā siera unikālajām īpašībām ir tā, ka tas gadiem ir ticis izgatavots vienā un tajā pašā veidā. To apstrādā ar rokām saskaņā ar ražošanas tradīcijām, kuras iedibināja Levické mliekarne pienotava” (Nitrianske noviny, 2007. gada 21. maijā).

“Tekovský salámový syr” unikālu padara tā forma, kas ir neparasta sieram, kā arī tas, ka to vēl arvien izgatavo pēc tradicionālās ražošanas metodes, kas ietver ārkārtīgi rūpīgu apstrādi un pārbaudi ar rokām, veidojot šā siera formu.

Atsauce uz specifikācijas publikāciju:

(Regulas (EK) Nr. 510/2006) 5. panta 7. punkts)

http://www.upv.sk/pdf/speciftekov_ek2.pdf

(1) OV L 93, 31.3.2006., 12. lpp.